جبهة النصرة (وسله واله ډله)

د النصره جبهه  چي په عربي کي ورته جبهة النصرة وایي،  یو سلفي جهادي سازمان دی چي د سوریې په کورنۍ جګړه کي د سوریې د حکومتي ځواکونو په وړاندې جنګیږي. د دې سازمان موخه ددوی په وینا د ولسمشر بشارالاسد نسکورول او په سوریه کي د شرعي قوانینو له مخي د اسلامي دولت جوړول دي. 

یاد سازمان په 2012 کي رامینځته سو، او د هغه کال په نومبر کي واشنګټن پوسټ د یاغیانو "تر ټولو خوځنده او بریالئ" سازمان وباله.  پداسي حال کي چي د سوریې د انقلاب سیکولر او دیموکراتیک پلوه یاغیانو ډلو لکه د آزادې سوریې پوځ د اسد کورنۍ د لسیزو اوږدې واکمنۍ د پای ته رسولو هیله درلودل، د النصره جبهې هم پخپل وار سره د اسد تر نسکورېدلو وروسته سوریه کي د اسلامي ځواکونو د یووالي غوښتنه وکړه. جبهة النصره د سوریې د اپوزیسیون د ملاتړ لپاره نړیوالي مرستي د " امپریالیزم " په توګه وغندلې، او دا کار یې په سوریه کي د خپلو اسلامپالو اهدافو لپاره د اوږدمهاله ګواښ په توګه وګاڼه. 

د ۲۰۱۲ کال په ډسمبر کي د امریکا د بهرنیو چارو وزارت دغه سازمان د « بهرني تروریستي سازمان » په توګه اعلان کړ.  ورپسې د ۲۰۱۳ کال د اپریل په میاشت کي النصره جبهه په رسمي توګه د القاعدې د عمومي څانګي په توګه هله وبلل سوه،  کله چي ایمن الظواهري د ابوبکر البغدادي د جبري ادغام هڅه رد کړه، او داعش یې له القاعدې بېل وباله.  د ۲۰۱۶ کال په جولای کي النصره جبهې خپل نوم له جبهة النصرة څخه جبهة فتح الشام ("د شام د فتحي محاذ") ته واړاوه او ددې ترڅنګ یې له القاعدې سره اړیکي هم پرې کړې.  

دا النصرة اعلان د ایمن الظواهري سخت غبرګون له ځان سره درلود، او دا یې د "نافرمانۍ د عمل" په توګه وغندی.  د ۲۰۱۷ کال د جنورۍ په ۲۸ مه د احرار الشام او نورو یاغی ډلو سره تر تاوتریخوالو وروسته جبهة فتح الشام (JFS) د څلورو نورو ډلو سره یوځای سوه ترڅو د هیئة التحریر الشام (HTS) یوه نوې سني اسلام پاله وسله واله ډله جوړه کړي.  اوسنۍ تحریر الشام ډله له القاعدې شبکې سره هر ډول اړیکي ردوي او په یوه بیان کي یې ویلي دي چي دوی "یو خپلواکه اداره ده او د پخوانیو سازمانونو یا ډلو پراختیا نه ده".